Veronmaksajain Keskusliitto ry	Lausunto
Kalevankatu 4				
00100 HELSINKI			14.8.2013

Valtiovarainministeriö
Vero-osasto
Snellmaninkatu 1 A
Helsinki

E-mail	valtiovarainministerio@vm.fi

Viite	Lausuntopyyntö 14.6.2013  VM052:00/2013

Lausunto luonnoksesta hallituksen esitykseksi yleisradioverosta annetun lain 2 §:n muuttamisesta

Yleistä

Yle rahoitetaan valtion talousarviosta Televisio- ja radiorahastolle suoritettavalla määrärahalla. Määräraha on vuoden 2013 talousarviossa 500 miljoonaa euroa ja vuoden 2014 määräraha tulee olemaan 510 euroa. Määräraha on tarkoitus kattaa yleisradioverolla kerättävillä verotuloilla.

Nykyisillä veroperusteilla vuoden 2014 verokertymäksi yksityishenkilöiltä on arvioitu 483 miljoonaa euroa ja yhteisöiltä enintään 22 miljoonaa euroa.  Esityksen perusteluiden mukaan veron tuottoa pitäisi korottaa 8 miljoonaa euroa, jolloin veron kokonaistuotto olisi 513 miljoonaa euroa.

Veroa ehdotetaan korotettavaksi korottamalla henkilöiden maksaman yle-veron enimmäismäärä 140 eurosta 143 euroon (2,14 %). Myös veron alarajaa ehdotetaan nostettavaksi 50 eurosta 51 euroon (2,0 %).  Esitetyt korotukset ovat linjassa ennakoidun hinta- ja ansiokehityksen kanssa.  Valtiovarainministeriön tuoreimman suhdanne-ennusteen mukaan sekä kuluttajahintojen että ansiotason arvioidaan nousevan ensi vuonna 2,1%.

Veronmaksajain Keskusliitto pitää oikeana lähtökohtana yleisradioveron korottamista enintään ennakoitua yleistä kuluttajahintojen muutosta vastaavasti. Tämä toteutuu esityksessä.

Yleisradioverolla ei lähtökohtaisesti tule kerätä enempää varoja kuin talousarviosta televisio- ja radiorahastoon suoritetaan. Tässä suhteessa esitys on lievästi ylimitoitettu, sillä veron kokonaistuotto ylittää määrärahan 3 miljoonaa euroa.  Verotuoton määrään liittyvän epävarmuuden huomioiden ehdotettua korotusta voidaan kuitenkin pitää hyväksyttävänä. Vastaavasti arvioidun verotuoton on voitava tulevaisuudessa myös alittaa televisio- ja radiorahastolle suoritettavan määrärahan määrä. 

Teemu Lehtinen		Vesa Korpela
toimitusjohtaja		lakiasiain johtaja